Anders Kronborg (S), 2024-11-21:
Tak for ordet, og tak til Dansk Folkeparti for at fremsætte et beslutningsforslag, hvor vi igen kan få lejlighed til at drøfte noget så fornemt som at få et dansk statsborgerskab og i det her tilfælde i forhold til nordiske borgere.
Baggrunden for Dansk Folkepartis forslag er, at vi i Danmark har lempeligere krav til erhvervelse af dansk statsborgerskab ved erklæring for statsborgere fra andre nordiske lande.
Jeg har enormt stor sympati for intentionerne i Dansk Folkepartis forslag, da jeg også synes, at det adresserer en vigtig problemstilling, for der er slet ingen tvivl om, at vi igennem tiderne, igennem historien, har uddelt alt for mange statsborgerskaber, alt for mange danske pas.
Det er sket på den socialdemokratiske vagt, og det er også sket på den vagt, som Dansk Folkeparti havde op igennem 00'erne.
Og derfor glæder jeg mig over, at vi her i 2024 har de strammeste regler i forhold til at erhverve sig et dansk pas, som vi nogen sinde har haft i historien.
De er blevet strammet på den socialdemokratiske vagt, og i dag giver vi færre statsborgerskaber, end f.eks. dengang fru Inger Støjberg sad som minister i Udlændinge- og Integrationsministeriet.
Jeg har også stor sympati for det nordiske samarbejde, som vi har.
Jeg har selv siddet i Nordisk Råd og ved, hvor vigtigt det er, at vi har et stærkt samarbejde i Norden med hinanden.
Vi mødes hyppigt.
Noget af det dejligste ved Nordisk Råd er jo, synes jeg, at vi ikke kommunikerer på engelsk eller tysk, men vi kommunikerer på vores modersmål inden for Norden og snakker med hinanden.
Det er klart, at det her også handler om, hvordan man har en samhørighed landene imellem.
Og jeg synes, det er enormt positivt, at ministeren har tilkendegivet, at det her vil ministeren følge tæt, og at ministeren er klar til at tage en dialog med sine nordiske kollegaer om opstramning på det her område, for der er en pointe i, at hele vandelskravet har været for lempeligt.
Derfor hilser jeg også velkommen, at Socialdemokratiet kommer til at anbefale, at det strammer vi op på ved en lovændring, så det ikke er fra dommen, men det er fra afsoningen.
Men jeg synes, det er en helt legal diskussion at drøfte, om vi ikke i samarbejde med vores kollegaer i Norden i fællesskab kan stramme yderligere op.
For vi er også bare nødt til sige her fra Folketingets talerstol, at noget af det helt, helt afgørende i forhold til et lands sammenhængskraft er, om der er styr på antallet.
Og det har vi heldigvis styr på under den socialdemokratiske ledelse af landet.
Men det har de ikke haft styr på i Sverige.
Der er de sidste mange år givet utrolig mange svenske pas.
Der er givet utrolig mange ophold i Sverige.
Og vi kan jo se, hvad der sker i Sverige i øjeblikket.
Det er bandekonflikter i gaderne.
Det er ildebrand i biler.
Det er disrespekt for vores myndighedspersoner, politi, skolelærere og mange andre, og der er områder i Sverige, hvor helt almindelige svenskere ikke ønsker at bo.
Sådanne tilstande skal vi ikke have i Danmark, og derfor er det helt afgørende, at der er styr på antallet.
Det er helt afgørende, at når vi tildeler et dansk statsborgerskab, skal man gøre sig fortjent til at få det danske pas, og der skal være nogle helt klare og stramme regler.
Men i forhold til det nordiske samarbejde synes jeg, at det er meget vigtigt, at vi sætter en tyk streg under »samarbejde«.
Skal vi stramme reglerne her?
Så skal det ske i samarbejde med vores nordiske kollegaer.
Det synes jeg i virkeligheden er sådan en god skik i forhold til de internationale aftaler, vi indgår, og forpligtigelser, vi indgår med hinanden, at det ikke bare lige skal tages ved en snuptagsløsning her ved et beslutningsforslag i Folketinget.
Det skal seriøst på bordet over for andre ministre i Norden.
Og der håber jeg, at vi følger det her enormt tæt.
Det hører jeg også tilkendegivelser omkring.
Og så synes jeg sådan set, det ville være fair nok at se på, om vi kan stramme yderligere op.